Økonomiprofessor om Jensens «norske modell»: Et språk ingen forstår
Da partileder Siv Jensen fredag inntok talerstolen for å mane partiets landsmøte til valgkamp, gikk hun til kraftig angrep på den norske modellen. Flerfoldige ganger gjentok hun at den norske modellen står i veien for det norske folk - innenfor samferdsel, sysselsetting, eldreomsorg og skolepolitikk. Da VG senere konfronterte Jensen med hva hun legger i begrepet den norske modellen, svarte hun slik:Ifølge Jensen har ikke den norske modellen noe med velferdsstaten å gjøre. Det stiller professor ved økonomisk institutt ved UiO, Kalle Moene, seg uforstående til: - Dette høres litt polemisk ut for meg. Vi har snakket mer og mer om den norske modellen fordi det har gått bedre med Norge og fordi vi har et mye bedre finansielt utgangspunkt. Men den nordiske modellen er en modell med visse fellestrekk, ikke bare i de nordiske landene, men også i andre nord-europeiske land som Tyskland og Belgia, sier han til VG. - Amerikanerne kaller det en sosialdemokratisk modell der fagforeningene er sterke og lønnsforhandlingene ofte er sentraliserte. Det er små lønnsforskjeller og enkelte universelle rettigheter, sier professor Kalle Moene ved Økonomisk institutt ved Universitetet i Oslo. - Hva tenker du om at hun sier den norske modellen ikke omfatter den norske velferdsstaten? - Det er en språkbruk jeg ikke forstår. Den norske modellen må i alle fall inkludere velferdsgoder som helse, sosialforsikring og offentlige skoler der det er samfunnets og ikke foreldrenes inntekt som avgjør. Hvis hun mener noe annet bruker hun et språk ingen forstår. Det gjør man gjerne i politisk polemikk, sier han.Den norske modellen oppfattes av mange som tankegods nært knyttet til Arbeiderpartiet og fagbevegelsen, fordi den knyttes til et tett samarbeid mellom staten og partene i arbeidslivet. Partisekretær i Arbeiderpartiet, Raymond Johansen, er ikke overraskende sterkt uenig med Frp-lederen i at den norske modellen står i veien for gode løsninger. - Vår definisjon av den norske modellen er helt annerledes enn det hun står for. Det er trygg økonomisk styring og et spleiselag der det er plikter og rettigheter for alle. Det er et partnerskap mellom arbeidstakere, arbeidsgivere og staten og det er et velferdssamfunn som omfatter alle og som gir lik rett til skole og helse, sier han. Han ønsker samtidig en debatt om den norske modellen velkommen. - Tror du Siv Jensen vil lykkes med å omdefinere begrepet den norske modellen til noe negativt? - Nei, det kommer hun ikke til å lykkes med. Vi skal diskutere dette med Siv hver eneste dag. Jeg tar på alvor at det kommer fra henne, nå som hun for første gang er invitert med i et regjeringssamarbeid. Det betyr at dette kan bli fremtidig politikk, og det vil vi jobbe for unngå, sier han.
Å si at den norske modellen ikke handler om velferdsgoder er bare polemikk, mener professor Kalle Moene.